1 tükk küpsetuspaberit  10 suurt ajalehe paberit  1 kg lõhe või forelli  meelepäraseid maitseaineid    Puhasta kala soomustest ja sisikonnast ning maitsesta vastavalt soovile (mina puistasin peale soola ja pipart, määrisin soola ka kõhtu ning täitsin selle meelepäraste ürtide ja sidruniviiludega). Tee küpsetuspaber kraani all märjaks ning mässi see ümber kala. Küpsetuspaberi tükk peab olema piisavalt suur, et saaksid sellega mugavalt kala ümbritsetud. Ka mõned ürdi-oksad ja sidruniviilud võib kalale seltsi pakkida. Järgmisena keera kala  ükshaaval ajalehepaberitesse, nõnda et ka saba ja pea jääksid sisse.        Aseta kala kuumale grillile ning lase paberil rahulikult  suitseda-põleda. Aeg-ajalt võib paber seal ümber ka eriti uhke leegiga põlema minna ning paar korda tasub seda pakki ka ettevaatlikult keerata.        Kalal tuleb lasta seal grillil rahulikult tossata, kuni kõik ajalehepaberid  ümbert ära põlenud (peaks minema ca 20 min).        Serveerimiseks koori õrnalt kalal nahk maha ning tõsta taldrikutele parajad portsud.        "Retseptis" antud koguseid saab muidugi muuta vastavalt kala suurusele, arvestada tasub siis umbes 1 ajalehe leht 100 g kala kohta.    ***    Ma ütleks, et tegu on vist selle suve parima avastusega. Kuskil (tõeäoliselt blogis, kust retsepti avastasin) oli seda  humoorikalt ja õigustatult nimetatud "vaese mehe suitsukalaks". Tegelikult ei ole lõpptulemus siiski mitte mingit pidi "vaene". Kala on seest täpselt parajalt küpsenud ja pehme. Suitsu-maitse on selgelt tunda, kuid ta ei valluta liigselt. Kasutamiseks kõlbavad tõenäoliselt kõik kalad, kuid ma usun, et maitsvaim on siiski punase kalaga. Selline kala figureeris esmakordselt minu  sünnipäevamenüüs, kuid olen kindel, et valmistan seda veel kordi.    Ise tehtud. Hästi tehtud .